Broj: 711-I-980-P-200/22-02 -17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Vedrana Jelinovica**,za davanjem očitovanja,na 166. sjednici, održanoj 8. travnja 2022., daje sljedeće

**OČITOVANJE**

1. **Ukoliko bi obveznici u smislu ZSSI-a koristili ovlast koju imaju te u postupcima jednostavne nabave male vrijednosti izravno pozvali poslovni subjekt koji se povodom okolnosti vlasništva člana njihove obitelji ili drugih osnova i okolnosti može s njima dovesti u vezu, isto bi moglo biti razmatrano u kontekstu moguće povrede odredbe članka 7. točke g) ZSSI/21-a ili neke druge zakonske odredbe.**
2. **Iako to ne predstavlja zakonsku obvezu, bilo bi uputno kada bi obveznici u situaciji izvršavanja ovlasti iz točke I. izreke u odnosu na poslovne subjekte s kojima se ne bi smatrali povezanima, a u svrhu očuvanja vlastite vjerodostojnosti te jačanja povjerenja građana u transparentnost i nepristranost odluka koje donose, uputili poziv na adrese tri poslovna subjekta.**

Obrazloženje

Vedran Jelinovic podnio je zahtjev za očitovanjem koji je u knjigama ulazne pošte Povjerenstva zaprimljen 25. ožujka 2022. pod brojem: 711-U-3862-P-200/22-01-1, povodom kojeg se vodi predmet broj P-200/22.

Podnositelj navodi da je člankom 12. Zakona o javnoj nabavi („Narodne novine“, broj 120/16.) propisano da su nabave do 200.000,00 kn (za robe i usluge) te 500.000,00 kn (za radove) izuzete od primjene tog Zakona, te da se pravila istih nabava utvrđuju općim aktom samog naručitelja. Navodi da je praksa gotovo svih naručitelja da se općim aktom predvidi izravno obraćanje samo jednom gospodarskom subjektu, kada se radi o manjim iznosima nabave, npr. do 50.000,00 kn ili 70.000,00 kn ili o nabavi pojedine vrstu usluge (npr. odabir savjetnika ili već provjerenih pouzdanih partnera koji garantiraju kvalitetu).

Nadalje iznosi da je to zakonski dozvoljeno, ali se postavlja pitanje može li se takvo postupanje smatrati utjecajem na dobivanje poslova ili ugovora o javnoj nabavi, ako se ravnatelj ili direktor pravne osobe po vlastitom izboru sami izravno obraćaju gospodarskom subjektu u okviru ovlaštenja iz vlastitog akta o jednostavnoj nabavi.

Podnositelj se poziva na odredbu članka 7. točke g) ZSSI/21-a, kojom je obveznicima zabranjeno utjecati na dobivanje poslova ili ugovora o javnoj nabavi te postavlja upit odnosi li se ista samo na postupke javne nabave u smislu Zakona o javnoj nabavi ili se odnosi i na postupke jednostavne nabave. Zaključno navodi da se postavlja pitanje, ako bi se osobni odabir upućen izravno gospodarskom subjektu smatrao utjecajem na dobivanje poslova ili ugovora o javnoj nabavi, na koji način osigurati postupanje u skladu s navedenom zakonskom odredbom te znači li to da ravnatelj, odnosno direktor ne smiju izabrati gospodarskog subjekta, već to mora učiniti neki drugi službenik, odnosno radnik.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 5. stavkom 6. ZSSI/21-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. točkom d) propisano je da je obveznicima zabranjeno utjecati na dobivanje poslova ili ugovora o javnoj nabavi.

Sukladno članku 9. stavcima 1. i 2. ZSSI/21-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, te ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba te poslodavaca kod kojih je bio u radnom odnosu u posljednje dvije godine prije stupanja na dužnost.

Sukladno odredbama Zakona o javnoj nabavi nije potrebno provoditi postupak javne nabave roba, usluga i radova do određenog iznosa manje vrijednosti, već je dopušteno obratiti se jednom ponuditelju s pozivom na dostavu ponude radi sklapanja ugovora.

Ravnatelji pojedinih ustanova i direktori trgovačkih društava, kojima su osnivači Republika Hrvatska, jedinice lokalne i područne (regionalne) samouprave te trgovačka društva kojima su oni osnivači, zakonski su obveznici u smislu članka 3. stavaka 1. i 2. ZSSI/21-a. Navedeni su zakonski ovlaštenici za vođenje poslovanja ustanova i trgovačkih društava te u tom svojstvu donose odluku o nastanku poslovnih odnosa, odnosno o tome koji će poslovni subjekt biti pozvan da dostavi ponudu ako se radi o jednostavnoj nabavi male vrijednosti.

Navedeno predstavlja izvršavanje ovlasti koje ravnatelji i direktori imaju povodom obnašanja javne dužnosti i samo po sebi nije suprotno odredbama ZSSI/21-a.

Nadalje, ukoliko bi u izvršavanju ove ovlasti samostalno odlučili da se izravno pozove poslovni subjekt koji je u vlasništvu člana obitelji ili druge osobe s kojom se nalaze u odnosu osobne povezanosti, odnosno subjekt u kojem su bili u radnom odnosu u posljednje dvije godine prije stupanja na dužnost, isto bi moglo biti razmatrano u kontekstu moguće povrede odredbe članka 7. točke g) ZSSI/21-a, kojom je obveznicima zabranjeno utjecati na dobivanje poslova, ili neke druge odredbe navedenog Zakona. U ovakvoj bi se situaciji obveznici nakon deklariranja okolnosti povezanosti s poslovnim subjektom trebali izuzeti od bilo kakvog postupanja.

Međutim, iako to nije zakonska obveza, a imajući u vidu da su u obnašanju javnih dužnosti dužni postupati savjesno i odgovorno na način kojim se čuva vlastita vjerodostojnost te jača povjerenja građana u transparentnost i nepristranost odluka koje donose, ukazuje se da bi bilo preporučljivo kada bi obveznici u izvršavanju navedene ovlasti u postupcima jednostavne nabave uputili poziv na adrese tri poslovna subjekta i u situaciji kada se ne bi radilo o poslovnim subjektima s kojima bi se mogli smatrati povezanima.

Ovime se unaprijed prevenira dojam da su koristili dužnost kako bi postigli korist za bilo koji poslovni subjekt te ujedno uspostavlja dobra praksa poslovanja, od čega u konačnici kroz mogućnost većeg odabira korist može imati i trgovačko društvo, odnosno ustanova.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju Vedranu Jelinovicu, putem dostavljene e-mail adrese
2. Objava na internetskoj stranici Povjerenstva
3. Pismohrana